Súradnice: 42°03′19″S 24°32′45″V﻿ / ﻿42,0551897°S 24,5458337°V﻿ / 42.0551897; 24.5458337

**Chrám svätého Michala archanjela** (bulh. Църква „Свети Архангел Михаил" – *Cărkva „Sveti Archangel Michail"*) je pravoslávny chrám nachádzajúci sa v meste Peruštica v Plovdivskej oblasti v južnom Bulharsku. Má pridelený štatút kultúrnej pamiatky.

Iné názvy
---------

Chrám je známy aj ako **Historický chrám svätého Michala archanjela** (bulh. Историческата църква „Свети Архангел Михаил" – *Istoričeskata cărkva „Sveti Archangel Michail"*), **Chrám obety svätého Michala archanjela** (bulh. Храмът на саможертвата „Свети Архангел Михаил" – *Chramăt na samožertvata „Sveti Archangel Michail"*), **Chrám svätých archanjelov** (bulh. Църква „Свети Архангели" – *Cărkva „Sveti Archangeli"*), alebo **Chrám svätých Gabriela a Michala archanjelov** (bulh. Църква „Свети Архангели Гавраил и Михаил" – *Cărkva „Sveti Archangeli Gavrail i Michail"*).

Lokalita
--------

Budova leží v centrálnej časti mesta Peruštica v susedstve budovy Historického múzea.

Dejiny
------

Chrám bol druhým chrámom postaveným v Peruštici a bol vystavaný v rokoch 1847 – 1848, teda počas osmanskej nadvlády nad Bulharskom. Starší Chrám svätého Atanáza už kapacitou obyvateľom nepostačoval a nachádzal sa mimo vtedajšej dediny. Nakoniec sa preto obyvatelia Peruštice dohodli na výstavbe nového chrámu, ktorý mal byť zasvätený archanjelovi Michalovi a mal sa nachádzať v centre dediny.

Problémom sa ukázalo byť miesto vybrané pre výstavbu. Na mieste sa totiž nachádzali záhrady a aby obyvatelia dostali úradné povolenie, bolo potrebné aby občan tureckej národnosti potvrdil, že vybrané miesto je miestom, kde sa už v minulosti nachádzal buď chrám, alebo kresťanský cintorín. Obyvatelia Peruštice požiadali o pomoc tureckého obyvateľa Chadžiho Nasăfa z dediny Ustina, ktorý (krivo) dosvedčil, že na mieste vídaval peruštické ženy zapaľovať sviečky. Povolenie na výstavbu bolo obyvateľom Peruštice následne udelené a tí z vďačnosti obdarovali Chadžiho Nasăfa kožuchom, lemovaným kožušinami. Následné obyvatelia začali so zhromažďovaním materiálu na výstavbu a na jar v roku 1847 sa začalo s výstavbou.

Budova bola postavená bracigovskými majstrami  v rokoch 1847 – 1848, úplne však bola dokončená až v roku 1852. Celá stavba bola kompletne financovaná z darov obyvateľov Peruštice. Chrám bol vysvätený 8. novembra 1849 a vysvätil ho vtedajší metropolita Nikifor.

pohľad na chrám zo severovýchodu
Chrám je tragicky spojený s udalosťami Aprílového povstania v roku 1876. V priebehu potláčania povstania v budove našlo posledné útočisko približne 600 obyvateľov Peruštice, predovšetkým žien, detí a starcov, ako aj posledných ostávajúcich peruštických povstalcov. Turci pri dobíjaní budovy podpálili západné dvere do chrámu. Dvaja obyvatelia Peruštice – Kočo Čistemenski a Spas Ginev – nechceli padnúť tureckým vojskám do rúk živí, v dôsledku čoho zastrelili najskôr členov svojej rodiny a následne spáchali samovraždu. Ich príklad potom nasledovalo ešte približne 20 ľudí. Budova bola obliehaná niekoľko dní a neskôr aj ostreľovaná osmanským delostrelectvom, až nakoniec 1. mája 1876 padla do rúk Turkom. Aj v dôsledku paľby osmanskej artilérie bola budova poškodená a kompletne vypálená.

Celkovo v chráme zahynulo 347 obyvateľov Peruštice. Obyvatelia ktorí prežili, boli po potlačení povstania odvedení do Plovdivu. Po oslobodení Bulharska bola budova obnovená v pôvodnom vzhľade.

V roku 1971 bol chrámu udelený štatút kultúrnej pamiatky národného významu.

Dôležitá reštaurácia budovy prebehla v roku 2007. Urobená bola podľa projektu Nikolu Stojanova, pričom predmetom bola predovšetkým konzervácia budovy.

Charakteristika
---------------

Budovu postavili bracigovskí majstri. O mene konkrétneho hlavného majstra sa vedú dohady, ale podľa P. Berbenlieva, ktorý robil architektonický prieskum a zákres budovy išlo o Nikolu Giulemetova. Niektoré zdroje uvádzajú, že výstavba prebiehala pod vedením majstrov z Pazardžiku.

Ide o masívnu trojloďovú budovu s jednou apsidou so sedlovou strechou.

plán chrámu
Chrám je postavený z masívnych kamenných blokov, širokých až jeden meter. Klenby sú postavené z tehál. Podlahu chrámu tvoria nepravidelné kamenné dosky.

Historik Konstantin Jireček v svojej práci tvrdil, že budova mala pôvodne dve kupoly, no ani pri prieskume budovy sa neobjavilo nič, čo by toto tvrdenie potvrdilo a že by podobné časti niekedy v minulosti existovali.

Ikony chrámu boli vytvorená ikonopiscami z Pazardžiku, pričom niektoré z ikon namaľoval slávny ikonopisec Stanislav Dospevski.

V stenách chrámu ostali zachované stopy po guľkách, ohni a ďalších poškodeniach, ktoré na chráme zanechali udalosti Aprílového povstania.

Z dôvodu svojej tragickej súvislosti s udalosťami Aprílového povstania je chrám hodnotný skôr historicky než z architektonického hľadiska.

Múzeum kostnica
---------------

Chrám má pridelený štatút múzea kostnice a chráni pamiatku obyvateľov Peruštice ktorí v chráme zahynuli.

V chráme sa nachádza veľký kamenný sarkofág v ktorom sú uložené pozostatky obyvateľov Peruštice, ktorí zahynuli v priebehu Aprílového povstania. Sarkofág bol postavený v roku 1966. Na východnej stene chrámu v priestore oltára sa nachádzajú mramorové dosky s menami zosnulých.

Zaujímavosť
-----------

* Udalosti Aprílového povstania spojené s chrámom a hrdinstvo zosnulých obyvateľov Peruštice sú zvečnené tzv. otcom bulharskej literatúry Ivanom Vazovom v óde *Kočo* (bulh. Кочо) z cyklu *Epopeja na zabravenite* (bulh. Епопея на забравените, doslova *Epos zabudnutých*).

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Chrám bol vyhlásený za kultúrnu pamiatku národného významu v roku 1971 (publikované v Štátnom vestníku (bulh. Държавен вестник – *Dăržaven vestnik*) č. 43 z roku 1971). Dôvodom zaradenia na zoznam je historická ako aj architektonická hodnota budovy.

Názov stavby ako je uvedený na zozname kultúrnych pamiatok národného významu je *Cărkva „Sveti Archangeli"* (bulh. Църква „Свети Архангели", doslova *Chrám svätých archanjelov*).

Galéria
-------

* celkový pohľad na chrám zo severucelkový pohľad na chrám zo severu
* celkový pohľad na chrám z juhucelkový pohľad na chrám z juhu
* celkový pohľad na chrám z východucelkový pohľad na chrám z východu
* celkový pohľad na chrám zo západucelkový pohľad na chrám zo západu
* pohľad na spodnú časť východnej fasády s apsidoupohľad na spodnú časť východnej fasády s apsidou
* pohľad na severnú fasádu chrámupohľad na severnú fasádu chrámu
* pohľad na západnú fasádu chrámupohľad na západnú fasádu chrámu
* pohľad na južnú fasádu chrámupohľad na južnú fasádu chrámu
* detailný pohľad na vrchnú časť západnej fasádydetailný pohľad na vrchnú časť západnej fasády
* detailný pohľad na apsidudetailný pohľad na apsidu
* detail z východnej fasádydetail z východnej fasády
* pohľad na časť južnej fasádypohľad na časť južnej fasády
* pohľad na južný vchod do chrámupohľad na južný vchod do chrámu
* pohľad na západný vchod do chrámupohľad na západný vchod do chrámu
* pohľad na kašnu v chrámovom dvorepohľad na kašnu v chrámovom dvore

Referencie
----------

1. 1 2 3 4 5 6 7 8 9 10 11  KOLEKTÍV AUTOROV. Goľama enciklopedija BĂLGARIJA – tom 9 – pan-rem. Sofia : Bălgarska akademija na naukite – Naučnoinformacionen centăr „Bălgarska enciklopedija". 2012. 4946 s. ISBN 9789548104319. S. 3372. (po bulharsky)
2. 1 2  STOJANOVA, Kresa. Peruštica – selište ostojalo na burite – Letopis 1878 – 1944 – Dati i săbitija. Plovdiv : Sdruženie „Petăr Bonev Tošev" – Izdatelstvo Studio 18. 2021. 190 s. ISBN 9786197249743. S. 3. (po bulharsky)
3. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30  KOLEKTÍV AUTOROV. Enciklopedija – sveštenite mesta na Bălgarija. Sofia : Bălgarska akademija na naukite – Naučnoinformacionen centăr „Bălgarska enciklopedija". 2022. 706 s. ISBN 9786191953271. S. 381 – 382. (po bulharsky)
4. 1 2 3 4 5 6 7 8 9 10 11 12 13 14  KOEVA Margarita; JOKIMOV, Petăr; STOILOVA, Ľubinka. 2000 godini christijanstvo - Pravoslavni chramove po bălgarskite zemi. Sofia : Akademično izdatelstvo "Prof. Marin Drinov". 2002. 540 s. ISBN 9544308792. S. 292. (po bulharsky)
5. 1 2 3 4 5 6 7 8 9 10   *Черквите на възраждането - Храмът на саможертвата „Св. Архангел Михаил"* [online]. museumperushtitsa.com, [cit. 2022-10-25]. Dostupné online.
6. 1 2 3 4 5 6 7 8 9   mc.government.bg, [cit. 2022-08-20]. Dostupné online.
7. 1 2 3 4 5 6 7 8 9 10 11 12 13 14 15 16 17 18 19 20 21 22   *Историческата църква „Св. Архангел Михаил"* [online]. perushtitsa.bg, [cit. 2022-10-25]. Dostupné online. Archivované 2022-10-26 z originálu.
8. 1 2 3 4  NIKOLOVA, Rumiana; GENOV, Nikolaj. 1000 stranici Bălgarija. Sofia : Siela Norma AD. 2013. 1010 s. ISBN 9789542813996. S. 801. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Chrám svätého Michala archanjela (Peruštica)**